**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για το νομοσχέδιο «Ο περί Συμπληρωματικού Προϋπολογισμού του Ταμείου Τουρκοκυπριακών Περιουσιών Νόμος (Αρ. 1) του 2023»**

**Παρόντες:**

 Νίκος Κέττηρος, πρόεδρος Ρίτα Θεοδώρου Σούπερμαν

 Χρίστος Χριστοφίδης Χρίστος Σενέκης

 Χρίστος Χριστόφιας Ζαχαρίας Κουλίας

 Νίκος Γεωργίου Σωτήρης Ιωάννου

 Γιώργος Κάρουλλας Μιχάλης Γιακουμή

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 4 και 11 Ιουλίου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι της Υπηρεσίας Διαχείρισης Τουρκοκυπριακών Περιουσιών και της Νομικής Υπηρεσίας της Δημοκρατίας.

 Σημειώνεται ότι στο στάδιο της συζήτησης του υπό αναφορά νομοσχεδίου παρευρέθηκε επίσης το μέλος της επιτροπής κ. Κωστής Ευσταθίου.

 Σκοπός του νομοσχεδίου είναι η έγκριση πληρωμής από το Ταμείο Τουρκοκυπριακών Περιουσιών συμπληρωματικών πιστώσεων ύψους €345.000 προς εκτέλεση απόφασης δικαστηρίου.

 Σύμφωνα με την εισηγητική έκθεση που συνοδεύει το νομοσχέδιο, το Επαρχιακό Δικαστήριο Λεμεσού, στις 22 Ιουνίου 2022, στα πλαίσια εκδίκασης της αγωγής 5852/13, Orhan Hussein Dervish εναντίον Γενικού Εισαγγελέα της Δημοκρατίας και Υπουργού Εσωτερικών ως Κηδεμόνα Τουρκοκυπριακών Περιουσιών, προχώρησε στην εκ συμφώνου (μεταξύ ενάγοντα και εναγομένων) έκδοση διαταγμάτων, τα οποία διαλαμβάνουν την αποδέσμευση της περιουσίας του κ. Orhan Hussein Dervish από τη διαχείριση του Κηδεμόνα Τουρκοκυπριακών Περιουσιών και την απόδοσή της στον ενάγοντα.

 Παράλληλα, το δικαστήριο εξέδωσε διάταγμα για την καταβολή αποζημίωσης προς τον ενάγοντα κ. Orhan Hussein Dervish ύψους €310.000, με νόμιμο τόκο προς 2% ετησίως επ’ αυτού από τις 22 Ιουνίου 2022 μέχρι εξοφλήσεως, καθώς και για την πληρωμή των εξόδων της αγωγής, τα οποία υπολογίστηκαν στις €20.110.

 Επιπρόσθετα, για την εκ συμφώνου διευθέτηση της υπόθεσης με τους πιο πάνω όρους ο Κηδεμόνας Τουρκοκυπριακών Περιουσιών είχε λάβει υπόψη τις απόψεις του Γενικού Εισαγγελέα της Δημοκρατίας και ειδικότερα το γεγονός ότι ο ενάγων ουδέποτε πολιτογραφήθηκε ως Κύπριος πολίτης. Βάσει του πιο πάνω γεγονότος, η περιουσία του κ. Orhan Hussein Dervish, η οποία βρίσκεται στη Λεμεσό, δεν εμπίπτει στον όρο «τουρκοκυπριακή περιουσία» όπως αυτός αποδίδεται στον περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμο του 1991 και ως εκ τούτου δεν τυγχάνουν εφαρμογής οι πρόνοιές του.

 Επίσης, σε ό,τι αφορά τον καθορισμό της συμφωνηθείσας αποζημίωσης, λήφθηκαν υπόψη οι εκτιμήσεις της ενοικιαστικής αξίας του ακινήτου που πραγματοποίησε το Τμήμα Κτηματολογίου και Χωρομετρίας, καθώς και τα εισπραττόμενα ενοίκια που καταβάλλονταν από μισθωτές της περιουσίας προς το Ταμείο Τουρκοκυπριακών Περιουσιών για την περίοδο που η περιουσία τελούσε υπό κηδεμονία.

 Κατά τη συζήτηση του θέματος ο εκπρόσωπος της Υπηρεσίας Διαχείρισης Τουρκοκυπριακών Περιουσιών δήλωσε ότι με βάση τα πιο πάνω και για την κάλυψη της ανάγκης καταβολής της συνολικής αποζημίωσης που συμφωνήθηκε από το δικαστήριο ύψους €318.700, ποσό το οποίο περιλαμβάνει την αποζημίωση ύψους €310.000, τους τόκους ύψους €6.200 μέχρι σήμερα, το ποσό των €104 για τα έξοδα εκδόσεως της απόφασης και το ποσό των €2.380 ως εκτιμητικών εξόδων, καθώς και της ανάγκης καταβολής ποσού ύψους €20.110 για δικηγορικά έξοδα και ποσού ύψους €10.000 για άλλες δαπάνες που μπορεί να προκύψουν, είναι αναγκαία η υποβολή συμπληρωματικού προϋπολογισμού για το έτος 2023 συνολικού ύψους €345.000.

 Η εκπρόσωπος της Νομικής Υπηρεσίας της Δημοκρατίας δήλωσε ότι υιοθετεί όλα όσα ανέφερε ο εκπρόσωπος της Υπηρεσίας Διαχείρισης Τουρκοκυπριακών Περιουσιών και ότι οι αποφάσεις των δικαστηρίων πρέπει να τυγχάνουν συμμόρφωσης από όλους τους πολίτες της Δημοκρατίας.

 Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του προτεινόμενου νόμου κατά τη συζήτησή του στην ολομέλεια του σώματος.

11 Ιουλίου 2023

Αρ. Φακ.: 23.01.064.106-2023

ΣΚ/ΜΣ/ΧΧ/ΕΧ